กสทช. เข็น “อินเทอร์เน็ตหมู่บ้าน” เข้าครม.สัปดาห์หน้า มั่นใจมี.ค. 60 รู้ผล
กสทช. เข็น "อินเทอร์เน็ตหมู่บ้าน" เข้าครม.สัปดาห์หน้า มั่นใจมี.ค. 60 รู้ผล
17 พ.ย. 2559

นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์. และกิจการโทรคมนาคมแห่งชาติ (กสทช.) เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า โครงการอินเทอร์เน็ตหมู่บ้านจำนวน 24,700 หมู่บ้าน มูลค่า 1.5 หมื่นล้านบาท นั้น จะมีการนำเข้าที่ประชุมครม.ในสัปดาห์หน้า ซึ่งคาดว่าจะสามารถเปิดประมูลทางเทคนิคได้ในช่วงเดือนมีนาคม 2560 
โดยโครงการดังกล่าวแบ่งเป็น 2 ส่วน ดังนี้
ส่วนที่ 1 คือพื้นที่ชายขอบ ในถิ่นทุระดันดาร ตามภูเขาต่างๆ จำนวน 3,920 หมู่บ้าน ซึ่งกสทช.ได้ออกดำเนินการทำการสำรวจแล้ว โดยคาดว่าในเดือนมีนาคม 2560 จะสามารถประกาศหลักเกณฑ์การจัดซื้อจัดจ้าง และเดือนมิถุนายน 2560 จะลงนามกับผู้ชนะการจัดซื้อจัดจ้างได้ และพร้อมเปิดให้บริการในเดือนธันวาคม 2560
ส่วนที่ 2 คือพื้นที่แหล่งชุมชน โดยรัฐบาลได้มอบหมายแบ่งหมู่บ้านระหว่าง กระทรวงดิจิทัล เพื่อเศรษฐกิจและสังคม หรือ DE และ กสทช. ซึ่งกระทรวง DE ได้มอบหมายให้กับทางบริษัท ทีโอที จำกัด (มหาชน) หรือ TOT เป็นผู้ดำเนินการ และในส่วนที่กสทช.รับผิดชอบนั้น ขณะนี้อยู่ในระหว่างออกสำรวจ และคาดว่าจะสามารถประกาศหลักเกณฑ์การจัดซื้อจัดจ้างภายในกันยายน 2560 และพร้อมเปิดให้บริการได้ในเดือนเมษายน 2561
 
อนึ่งโครงการดังกล่าวเป็นโครงการขนาดใหญ่ที่มีมูลค่าสูง ตามกำหนดการแล้วจะเหลือระยะเวลาเพียงไม่กี่เดือนในการดำเนินการ ส่งผลให้เกิดการคาดการณ์กันว่า ผู้ที่ชนะการประมูลจะต้องทำการกระจายงานออกเป็นหลายส่วน เพื่อจัดจ้างงานบริษัทผู้ดำเนินธุรกิจที่เกี่ยวข้องซึ่้งอาจเป็นผู้เข้าร่วมประมูล จึงจะสามารถดำเนินโครงการให้เสร็จสิ้นภายในเวลาที่กำหนดได้